
Az okos stadionok által nyújtott értéktöbblet

Az elmúlt néhány évtized robbanásszerű információtechnológia fejlődése, a digitalizáció széleskörű elterjedése jelentős hatást gyakorolt a globális trendekre, melyek végső katalizátora a Covid-19 járvány megjelenése volt. A technológiai fejlődés a sport területén is jelentős változásokat eredményezett, a digitalizáció egyre fontosabb szerepet tölt be ebben az iparágban. Ennek eredményeként jelentek meg az okos stadionok, melyek a szolgáltatók és a fogyasztók számára is jelentős értéktöbblettel szolgálhatnak.
Dolgozatom célkitűzése a fogyasztók digitális szolgáltatásokhoz kapcsolt attitűdjének, illetve a hazai sportvállalatok tapasztalatainak és motivációjának megismerése volt.
Ehhez primer kutatást végeztem kvantitatív (kérdőíves megkérdezés) és kvalitatív (szakmai interjúk) formában. A 43 kérdésből álló kérdéssor kitöltésében n=203 fő vett részt, akik demográfiai, sportfogyasztással, digitalizációval kapcsolatos kérdések mellett témaspecifikus témában válaszoltak. A szakmai interjúban a Sportfive Hungary Kft. és a Debreceni Nagyerdei Stadion-üzemeltető Kft. munkatársai álltak rendelkezésemre.
A kutatómunka eredményeiből kiderül, hogy a válaszadók közel 60%-a legalább hetente néz látványsportot, a helyszíni jelenlét ezzel szemben csupán 20% alatti. A válaszadók 40%-a jelölte meg a televíziós közvetítésben kapott előnyöket (visszajátszás, statisztikák, elemzések) mint a távolmaradás egyik leggyakrabban említett okát.
A szakmai interjúk alapján megállapítható, hogy a Groupama Aréna és MVM Dome üzemeltetésének esetében az aktív partneri kapcsolat megteremti annak a lehetőségét, hogy emeljék a nézők kiszolgálásának a színvonalát, ami a Fradi applikáció bevezetésével kezdődött és a stadion területén exkluzív tartalmakat tesz elérhetővé. Ezzel szemben a Nagyerdei Stadionban az elmúlt évek gyakori tulajdonosváltásának hatásaként szoros együttműködés nem tudott kialakulni, bár a technológia rendelkezésre áll.
Következtetéseim szerint elérhető lehet a nézőszám hosszútávú növelése a digitalizációval, viszont kizárólag gazdaságilag megalapozott, óvatos lépésekben, mivel – bár nyitottak a nézők az újdonságokra, a megvalósítással járó emelt mérkőzésnapi költségeket csak mérsékelten hajlandók vállalni (0-20% áremelés – 67,5%, 21-40% áremelés – 23,2%).



